Lackovič, Marek, poslanec NR SR (2024-09-26):
Už to ide, ďakujem pekne, pán predsedajúci. Tak na záver asi, respektíve už v pokročilejšej večernej hodine sa skúsim povenovať samosprávam, lebo tu je dôležité, aby to zaznelo, a my sme to takto obchádzali celý ten deň a celý večer a na konci sa teším, že aj pán Muňko, aj pán Válek, že sme sa dotkli aj tej témy tých samospráv, tá je mimoriadne dôležitá, a dejú sa tam zásadné veci, žiaľ, negatívnym smerom, pretože obce a mestá majú podľa návrhu konsolidačného balíka dostávať menšie percento daní od štátu než doteraz. My dnes vieme, že v súčasnosti štát posiela, alebo preposiela takmer celú daň z príjmu od fyzických osôb samosprávam, obce a mestá dnes dostávajú 70 %, župy, vyššie územné celky, kraje dostávajú 30 %. A tu sa stáva dôležitá vec, že po novom majú dostávať obce len 55,1 % a kraje 29,5 %. Ten rozdiel medzi 70 a 55,1 je taký veľký kvôli tomu, že štát si preberá na svoje triko materské školy, čo vieme, čiže rátajme, že to nepadá zo 70 na 55,1, ale z 56,1, aby sme boli úplne fér. V každom prípade to však znamená, že obciam a mestám beriete jedno percento od budúceho roku a krajom pol percenta. Celkový vplyv daňových zmien bude podľa ministerstva 60 mil. eur ročne navyše a pre kraje 32 mil., čiže spolu to činní 92 mil. eur. A ja sa teda veľmi čudujem, že relatívne hladko to dnes prebehlo na úrovni miest a obcí, resp. VÚC-iek, a o tejto obrovskej sekere, ktorá bude zaťatá, sa nejako mlčí, no my to tak rozhodne nenecháme, najmä aj v kontexte toho, že obce a mestá sa oprávnene sťažujú, že tento rok im z podielových daní prichádza menej, než bolo naprognozované, dokonca menej za prvých 7 mesiacov, než im prišlo za minulý rok o objeme 120 mil. eur a dožadujú sa oprávnene pomoci od štátu. My dnes vieme a pamätáme si, nebolo to tak dávno, bolo to v apríli ´24, kedy sme schvaľovali, aby sa uvoľnili DPPO, podielové dane z právnických osôb, pre samosprávy do konca tohto roku, rovnako tak sme im pomohli alebo ste im pomohli, ale bolo to spoločne, lebo my sme hlasovali tiež za, aby mohli si pomôcť rezervnými fondami. Lenže dostávame sa tu do situácie, kedy ani tieto veci, ktoré im boli poskytnuté, a táto pomoc nestačí, ba čo viac, na budúci rok sa zatne ešte väčšia sekera, opakujem, na úrovni 92 mil. eur. A ten negatívny signál, alebo tie negatívne signály vidíme už dnes, pretože prvé obce už predkladajú návrhy VZN-iek, všeobecne záväzných nariadení, na budúci rok a my už dnes vidíme u tých prvých pár, nie je ich ešte ani sto, veď majú na to ešte do konca novembra času dosť, lebo ten deadline bude niekedy na úrovni 30-29. novembra, aby to stihli poschvaľovať a najneskôr 15. decembra vyvešať, aby to od prvého nadobudlo účinnosť, a vidíme teda, že idú hore, signifikantne hore dane z nehnuteľností, dokonca dane za psa v niektorých, keď ste si všimli, že radovo štvor-, päťnásobne idú hore, to sme tu naozaj nikdy nemali, nehovoriac ešte aj o smetiach, o odpadoch, ktoré idú budúci rok aj vďaka tomu triedeniu textilu, ktorý nebol zvládnutý, a tak ďalej. Čiže tú Ficovu drahotu, lebo dnes ju už tak môžme aj na základe tohto nazvať a nikto nemôže povedať proti tomu ani krivé slovo, pocítia všetky kúty Slovenska, a zvlášť v situácii, nebolo to tak dávno, pamätám si to, aj my sme boli s kolegami cez leto v osadách v obciach, ktorým ste rozdávali na výjazdových rokovaniach vlády, spomeniem jednu za všetkých, jeden najlepší príklad za všetky, v okrese Rimavská Sobota to bola obec Babinec, 61-obyvateľovej obce ste dali 60-tisíc euro na hádzanársku arénu. S mantinelmi, na ktorej sa dá hrať aj nohejbal a volejbal, aby som bol úplne presný. Čiže my na jednej strane dávame 60-obyvateľovým osadám, kde nie je nikto dospelý, ktorý by ešte zvládol si reálne naozaj že sa dať dohromady s nejakou partiou, lebo to je zániková osada, kde bolo pár seniorov, bohužiaľ. Naozaj že to je také perfídne, že na jednej strane sa dá takejto samospráve takýto obnos peňazí, na strane druhej sa tu bavíme o tom, že nie sú peniaze na budúci rok na základné veci, že obce a mestá prepúšťajú opatrovateľky a vy cez dotačné výzvy dávate obciam päť-, šesť-, sedemtisíc na hodové slávnosti v roku 2024. Lebo napríklad nebol to len obec Babinec, ktorý teda pešo prejdete za dve minúty 15 sekúnd, ale pred dvoma týždňami dalo ministerstvo financií von výsledky z výzvy č. 2/2024 a tam bolo 371 podporených projektov, možno, pán minister, si budete pamätať, vy ste pred dvoma týždňami rozdávali peniaze na hodové slávnosti v objeme, nebolo to všetko, samozrejme, len hodové slávnosti, ale boli tam takéto špecialitky za 3,2 mil. eur, pred dvomi týždňami. A dva týždne neskôr sa tu bavíme o tom, že sa majú zdražovať knihy a kadečo iné, čo ste napokon potom z toho zišli. Ale to je fakt neuveriteľne perfídne, že v tak krátkom časovo slede sa tu rozhadzujú 20 mil. na výjazdové rokovania vlády, 3,5 mil. výzva č. 2, tri milióny výzvy č. 1 na ministerstve financií, len toto máte 30 mil. eur za posledných 12 mesiacov a ešte bude pokračovať. A naozaj v ten istý deň hľadáme peniaze na knihách, na gastre, na cestovnom ruchu a podobne a zvyšuje sa tá plošná dépeháčka. Čiže chcel som poukázať naozaj na tú perfídnosť, ktorá sa tu deje aj v kontexte tých samospráv, a chcel som ozvučiť ten problém, ktorý reálne nás čaká a naozaj sa mu nevyhneme, tá sekera je zaťatá, 92 mil. na budúci rok a vôbec ale vôbec k nej nepadlo dnes zo strany vládnej koalície žiadne, aleže žiadne vyjadrenie. Ďakujem veľmi pekne. (Potlesk.)